b'\n_START_ARTICLE_\nMargretheg\xc3\xa5rd (Flensborg)\n_START_PARAGRAPH_\nMargretheg\xc3\xa5rd (p\xc3\xa5 tysk Margarethenhof) er en tidligere herreg\xc3\xa5rd fra cirka 1720 i Sankt J\xc3\xb8rgen-kvarteret i Flensborg. Den repr\xc3\xa6sentative bygning ligger kun f\xc3\xa5 hundrede meter nord\xc3\xb8st for S\xc3\xb8ndertorvet i Flensborgs midtby, ved foden af den banke, hvorp\xc3\xa5 den flensborgske bydel J\xc3\xb8rgensgaard ligger. G\xc3\xa5rden befandt sig tidligere uden for Flensborgs byporte. Til g\xc3\xa5rden h\xc3\xb8rte tidligere ogs\xc3\xa5 en barokhave._NEWLINE_G\xc3\xa5rden blev i 1762 udbygget til et sukkerkogeri (Sukkerg\xc3\xa5rd) og fik dermed en mere industriel karakter. Bag udbygningen stod Handelsselskabet St. Croix fra Dansk Vestindien. Sukkerg\xc3\xa5rdens lager fra 1820/1840 er endnu bevaret. I \xc3\xa5rene 1842 til 1928 havde endelig jernst\xc3\xb8beriet Jepsen til huse her. Jernst\xc3\xb8beriets produktion var i begyndelsen baseret p\xc3\xa5 vandkraft, men blev senere afl\xc3\xb8st af dampdrift. Selve hovedbygning blev i 1882 til fabrikvilla. Hele komplekset er i dag restaureret og lavet om til moderne bylejligheder._NEWLINE_G\xc3\xa5rden fil sit navn efter svigermoren til jernst\xc3\xb8beriets ejer N. Jepsen. Den til g\xc3\xa5rden f\xc3\xb8rende vej kaldes Am Margarethenhof / Ved Margretheg\xc3\xa5rden.'